Արտակ Վարդանյան (գրող)

Արտակ Վարդանի Վարդանյան (), հայ արձակագիր, հրապարակագիր, բանաստեղծ, թարգմանիչ, բանասիրական գիտությունների թեկնածու, Հայաստանի գրողների միության անդամ 2009 թվականից։

Կենսագրություն 
Արտակ Վարդանյանը ծնվել է 1951 թ. մայիսի 4-ին Նախիջևանի Ազնաբերդ գյուղում։ Ութամյակը ավարտել է ծննդավայրում, միջնակարգը՝ Երևանում։ 1973 թ.ավարտել է Երևանի պոլիտեխնիկական ինստիտուտի տեխնիկական կիբեռնետիկայի ‎ֆակուլտետը, 1988 թ.՝  նույն ինստիտուտի ՀՄՖ լրագրության բաժինը (գերազանցությամբ)։
1973-1994 թթ. աշխատել է Երևանի մաթեմատիկական մեքենաների գիտահետազոտական ինստիտուտում, միաժամանակ զբաղվել բարբառագիտությամբ, բանահավաքությամբ, ազգագրությամբ, լրագրությամբ։
Թղթակցել է Հայաստանի և սփյուռքի պարբերականներին, աշխատակցել «Հայրենիքի ձայն» շաբաթաթերթին, Հայաստանի հանրային ռադիոյին։ Հայաստանի ԳԱԱ Հ. Աճառյանի անվան լեզվի ինստիտուտում ուսումնասիրել է Հյուսիսային Նախիջևանի և Վայոց ձորի խոսվածքները (Ճահուկ-Վայքի կամ Վայոց ձորի միջբարբառ), ինչպես նաև պատմական Գողթնի հյուսիսային խոսվածքները (Հյուսիսային Գողթնի միջբարբառ)։ Կազմել է Նախիջևանի բարբառային քարտեզը։ 1996-1998 թվականներին եղել է «Նախիջևան» հայրենակցական միության նախագահը։

Հեղինակ է 19 գրքի, ինչպես նաև գիտական, գիտահանրամատչելի, հրապարակախոսական հոդվածների, էսսեների, պատմվածքների և բանաստեղծությունների։ Զբաղվում է թարգմանությամբ (ռուսերենից, պարսկերենից)։ Թարգմանություններից են՝ Պաուլո Կոելիոյի «Ալքիմիկոսը» վիպակը (2002), Աքրամ Այլիսլիի «Քարե երազներ» վեպ-ռեքվիեմը (2013), «Մեծերի մեծ կրքերը» վավերագրական էսսեների ժողովածուն (2005), Իվետ Ալեքսանդերի «Երջանկության օազիսը» վիպակը (2023):Նրա ստեղծագործությունները թարգմանվել և տպագրվել են ռուսերեն, պարսկերեն, գերմաներեն, ֆրանսերեն:1994-2018 թվականներին աշխատել է ՀՀ Նախագահի աշխատակազմում (1999-2018 թթ.՝ որպես արձանագրային բաժնի վարիչ)։ 2018 թվականից աշխատում է ՀՀ ԳԱԱ Հ. Աճառյանի անվան լեզվի ինստիտուտում՝ որպես ավագ գիտաշխատող։

Ունի Հայաստանի Հանրապետության քաղաքացիական ծառայության երկրորդ դասի պետական խորհրդականի դասային աստիճան։

Թարգմանություններ 

 Ալեքսանդեր Իվետ։ Երջանկության օազիսը․-Երևան։ ՎՄՎ-Պրինտ, 2023․- 115 էջ ; 99 էջ։

Պարգևներ 

 ՀՀ նախագահի շնորհակալագիր, 2007
 Մովսես Խորենացու մեդալ, 2011
 Հայաստանի գրողների միության «Գրական վաստակի համար» մեդալ, 2011

Երկեր 
 Ալ խնձորիկ. մանկական ժողովրդական խաղիկներ (Երևան, Արևիկ, 1993)
 Իմ կարոտները. բանաստեղծություններ (Երևան, Զանգակ, 2000)
 Ազնաբերդ. Նախիջևանի վերջին ամրոցը. մենագրություն (Երևան, Նախիջևան, 2000)
 Նժդեհյան մասունքներ. հուշապատում (Երևան, Զանգակ, 2001)
 Վայոց ձորի միջբարբառը. մենագրություն (Երևան, Տիգրան Մեծ, 2004)
 Կաքավիկ. մանկական ժողովրդական երգարան (Երևան, Գրաբեր, 2004)
 Արմատներ. հոդվածներ, էսսեներ, պատմվածքներ (Երևան, Գասպրինտ, 2006)
 Թաթոս պապի զրույցները. ժողովրդական հեքիաթներ (Երևան, Գրաբեր, 2008)
 Երկիրն իմ աչքերով. ուղեգրություն (Թեհրան, Ալիք, 2008)
 Վիշապասարի կանչը. հոդվածներ, էսսեներ, պատմվածքներ (ռուսերեն, Երևան, Տիգրան Մեծ, 2010)
 Իմ պարսկերենը. վիպակ-էսսե (Թեհրան, Նաիրի, 2010)
 Վիշապասար. բանաստեղծություններ, ավանդազրույցներ (Երևան, հեղին. հրատ., 2012)
 Զամբիլֆրոշ. քրդական սիրավեպ, պոեմ (Երևան, Էդիթ Պրինտ, 2014)
 Հմայիլը. պատմվածքներ (Երևան, Էդիթ Պրինտ, 2015)
Հյուսիսային Գողթնի միջբարբառը. մենագրություն (ՀՀ ԳԱԱ Հ. Աճառյանի անվ. լեզվի ինստիտուտի հրատ., 2021)
Վարդագույն թթենին. պատմվածքներ (պարսկերեն, Թեհրան, Նաիրի, 2021)
Հոգու և կարոտի ճամփաներով. խոհագրություններ, ուղեգրություններ, հուշագրություններ (Երևան, Էդիթ Պրինտ, 2022)
Ճահուկ-Վայքի միջբարբառի բուսանունները. մենագրություն (ՀՀ ԳԱԱ Հ. Աճառյանի անվ. լեզվի ինստիտուտի հրատ., 2022)
Ծույլ, կամակոր և խռովկան բզեզի ամուսնությունը. չափածո հեքիաթ (Երևան, ՎՄՎ-Պրինտ, 2023)

Ծանոթագրություններ

Արտաքին հղումներ 
 Արտակ Վարդանյանի «Զամբիլֆրոշ» քրդական սիրավեպը նոր գրական մշակման է ենթարկվել
 Չակերտներ. Արտակ Վարդանյան
 ՎԱՐԴԱԳՈՒՅՆ ԹԹԵՆԻՆ / Արտակ Վարդանյան

Հայ արձակագիրներ
Հայ բանաստեղծներ
Հայ թարգմանիչներ
Բանասիրական գիտությունների թեկնածուներ
Հայ հրապարակագիրներ